Manden blev påkørt på togskinnerne ved Aalborg Vestbys togstation ved Kastetvej. Han døde på stedet. Manden blev set af politiet få minutter før påkørslen, og de prøvede at få ham ned fra skinnerne, men nåede det ikke i tide. Nordjyllands Politi ved endnu ikke, hvorfor manden befandt sig på skinnerne. Klokken 4.50 så en politipatruljen den 20-årige mand gå i nordgående retning på togskinnerne ved broen over Reberbanegade i Aalborg. Her råbte de efter ham og lyste på ham for at få ham ned fra skinnerne, men manden gik videre. Herefter kørte patruljen til Aalborg Vestbys station for at komme op på skinnerne. På vej derhen ringede de til DSB for at få stoppet togtrafikken i området. Et tog var dog lige kørt afsted, da DSB blev underrettet. Da politiet nåede frem til stationen hørte de et tog bruge hornet og bremse hårdt ned, og få minutter senere fik de meldingen om, at manden var blevet kørt ihjel af toget. Nordjyllands Politi oplyser til TV2/Nord, at de pårørende er underrettet. Politiet efterforsker lige nu sagen for at finde årsagerne til, at manden gik på skinnerne.

Referat:
En 20-årig mand er tidligt lørdag morgen død efter at være blevet kørt ned af et tog i Aalborg Vestby.